Johannes » Somerstrand Gemeente
Week 5: 22-28 Mei 2011 – Johannes 20:1-31
Begin met die vraag: “Wat het met jou gebeur sedert ons laas bymekaar was ….”?
Laat elkeen sy storie vertel . So bou ons aan ons vriendskap met mekaar.
God nooi ons uit om tot rus te kom voor Hom. Ons is in die Paastyd. Gee geleentheid vir elkeen om in stilte na te dink oor wat Jesus se opstanding nou vir hom of haar beteken. Open met gebed.
Lees Johannes 20:1-31 en laat elkeen ‘n paar minute neem om na te dink oor wat hulle in die teks tref.
Deel met mekaar wat julle tref, sonder om mekaar te onderbreek of te korrigeer.
Lees die volgende inset en vertel vir mekaar wat dit vir jou dat Jesus opgestaan het en as Here by ons teenwoordig is:
Johannes vertel ons in hoofstuk 20-21 van vier verskynings van Jesus na die opstanding. Let op dat Johannes niks vertel van die opstandingsgebeure self nie, net van die leë graf en van Jesus se verskynings daarna aan hulle. Die opstanding is ’n daad van God wat altyd ook ‘n misterie sal wees.
Uit Johannes se beskrywing van die opgestane Jesus kan ’n mens wel agterkom dat Jesus herkenbaar is, steeds kommunikeer soos ons dit doen, en ’n fisiese/werklike liggaam het, want ’n mens kan aan hom vat, en hy gee vir hulle kos om te eet. Maar hy is ook anders, omdat hy kan verskyn en verdwyn soos Hy wil. Hy is dus nie aan ruimte gebonde soos die dissipels nie. En telkens verander Hy die lewe van dié aan wie Hy verskyn het.
Daarmee lewer Johannes getuienis af van die werklikheid van Jesus se opstanding uit die dode en van die wyse waarop Jesus se opstanding alles verander. Hy troos bv. vir Maria Magdalena en verseker haar dat God daar is vir haar. Haar eerste gedagte toe sy die leë graf sien, was dat iemand Jesus se liggaam weggevat het. Dit is egter eers wanneer Jesus aan Maria verskyn in die tuin en met haar praat en sy die werklikheid van sy teenwoordigheid ervaar, dat sy Hom kan herken en as Here kan vereer.
En dit is dieselfde vir die dissipels. Dit is eers wanneer Hy self aan hulle verskyn, dat die dissipels rus en vrede ervaar, en hulle vrees in blydskap kan verander. Netso Tomas. Jesus openbaar Homself aan Tomas sodat sy twyfel in geloof kan verander en Hy met oortuiging deel kan wees van die groeiende getuienis van sy opstanding. En let op dat Jesus nie net vir hulle troos en versterk in hulle geloof nie. Nee, Hy stuur hulle ook, waarmee Hy hulle roeping bevestig om die wêreld met die boodskap van vergifnis in te gaan. En later doen Hy dieselfde met Petrus en gee Hom ’n soortgelyke opdrag as wat Jesus self gehad het, om vir die skape weiding te gee. (Joh 10).
Wat beteken dié teks vir ons gemeente en ons gemeenskap vandag?
Wat vra dit van julle groep – en wat vra dit van jou persoonlik?
Die res van die kwartaal gebruik ons die leesrooster tekste (in die gemeente Somerstrand – hier is die skakel daarheen):
29 Mei tot 4 Junie – 1 Petrus 4:12-14; 5:6-11
5 tot 11 Junie – Numeri 11:24-30
12 tot 18 Junie – 2 Korintiërs 13:5-14
19 tot 25 Junie – Matteus 10:40-42
Written by on 21/05/2011 . Posted in Johannes
Written by Chris van Wyk on 21/05/2011 . Posted in Johannes
Week 4: 15-21 Mei 2011 – Johannes 13:31-14:14
Lees Johannes 13:31-14:14 en laat elkeen ‘n paar minute neem om na te dink oor wat hulle in die teks tref.
Lees die volgende inset en vertel vir mekaar wat dit vir jou inhou om ander lief te hê, nie net soos jy jouself lief het nie, maar soos Jesus liefgehad het:
Die punt van hierdie hele gesprek van Jesus is dat liefde bo-oor alles geskryf moet staan. Dit moet die uitstaande kenmerk van ’n dissipel van Jesus wees. Dit moet alles deursuur wat ons doen en sê. Daar moet niks in die pad staan van ’n lewe in liefde nie. En dit beteken, in die konteks van Jesus se naderende dood, dat ’n mens selfs bereid moet wees om jou lewe vir ander af te lê. Dit is ook die punt wat later in hoofstuk 17 oor eenheid gemaak sal word – niks mag in die pad van die eenheid staan nie. Netso mag niks in die pad van liefde staan nie.
Let ook op dat die nuwe gebod wat Jesus vir hulle gee – dat hulle mekaar so lief moet hê soos wat Hy hulle het – in die konteks van beide die verraad van Judas en die verloëning van Petrus gedoen word. Die nuutheid van dié liefde is dat die liefde vir mekaar moet wees soos Jesus dit gedemonstreer het. Die liefde vir die naaste is immers van die begin af deel van die gelowige reaksie op God se werk (Lev 19:18; Matt 22:34-40).
Dit sê vir ’n mens dat liefde ’n keuse is wat jy maak, al stel ander jou teleur (Judas) of al stel jy ander teleur (Petrus). Judas kom nie tot inkeer ná sy verraad nie, hy kies teen die liefde, selfs teen die genade, en word verwerp. Petrus aanvaar egter die hand van genade wat na hom uitgesteek word na sy verloëning (Joh 21:15-21 – en let op dat Jesus Petrus spesifiek uitvra oor sy liefde vir hom!), en word herstel in geloof en selfs die leiersposisie wat hy beklee het. Op die koop toe vervul hy uiteindelik die belofte wat hy hier maak, dat hy sy lewe sal aflê vir Jesus, wanneer hy ook aan ’n kruis sterwe aan die einde van sy lewe.
Volgende week behandel ons Johannes 20: Die leë graf.
Registreer by www.bybelskool.com om die dagstukkies van die Bybelskool per e-pos te ontvang.
Ek sal graag julle kommentaar en vrae by www.bybelskool.com wil hoor.
Of kontak my by acv.vanwyk@gmail.com of 0825749191.
Written by Chris van Wyk on 13/05/2011 . Posted in Johannes
Written by on 13/05/2011 . Posted in Johannes
Week 3: 8-14 Mei 2011 – Johannes 10:1-21
Lees Johannes 10:1-21 en laat elkeen ‘n paar minute neem om na te dink oor wat hulle in die teks tref.
Lees die volgende inset en vertel vir mekaar hoe jy God se stem hoor, en wat dit vir jou beteken:
Jesus gebruik in vers 1-6 die beeld van die herder om sy eienaarskap, versorging en begeleiding van sy mense te beklemtoon. In vers 7-18 spel Jesus dit nog dieper uit, deurdat Hy ook die ingang vir die skape is (op soortgelyke wyse is Hy ook die leer na die hemel – Joh 1:51; en die weg na God – Joh 14:6), sowel as die Goeie Herder.
Dit beklemtoon dat dit slegs in ’n verhouding met Hom moontlik is om deel van sy kudde te wees – Sy skape ken Sy stem. Vir dié gelowiges wat in Hom glo en Hom begin gehoorsaam, gee Hy lewe in oorvloed. Die ander skape waarvan hier gepraat word, dui op die heidene wat nog in Hom sou glo.
Om dit nog beter te verstaan: ’n skaapkraal het in daardie tyd baie keer verskillende kuddes geakkommodeer, veral wanneer dit nie aan ’n huis vas gebou was nie. ‘n Herder het dus baie tyd met sy skape deurgebring, sodat hulle sy stem kon leer ken. Dit het beteken dat hy hulle dus kon beheer met sy stem – net sy skape het agter hom uit geloop as hy hulle geroep het om uit die kraal te gaan vir weiding.
Dít is die tipe intieme prentjie wat vir ons Jesus se verhouding met ons teken – Hy wil hê elke gelowige moet Sy stem só goed leer ken (Sy Woord), dat Hy letterlik voor kan loop en ons begelei na die lewe en oorvloed wat Hy wil gee. En onthou, dit is met dié stem dat Jesus vir Lasarus (Joh 11) uit die graf uit roep en opwek … dit is hoe kragtig Sy stem is!
Volgende week behandel ons Johannes 14: “Ek is die weg, die waarheid en die lewe”.
Written by Chris van Wyk on 07/05/2011 . Posted in Johannes